Obrovský šok zažili obyvatelia jednej z ulíc v Prievidzi. Zlodeji sa tam ulakomili na živý plot a ukradli nie jeden, ale takmer všetky vysadené stromy.
"V týchto dňoch sme zaznamenali, že sadenice mladých kríkov niekomu "chýbali" a tak si ich jednoducho ukradol. Konkrétne na ulici Benického bol ukradnutý takmer celý živý plot," uviedlo mesto Prievidza s tým, že podobné prípady zaznamenali aj v ďalších častiach mesta. "Tieto prípady nateraz nebudeme špecifikovať a vec sme postúpili na šetrenie polícii.
V minulosti sme v súčinnosti s políciou dokázali objasniť prípady ukradnutých novovysadených kvetov. Veríme, že aj tento prípad bude objasnený," skonštatovalo mesto a ako ďalej uviedlo, veľmi ich mrzí, že snaha zamestnancov Technických služieb vyšla nazmar a obyvatelia si skrášlenie svojej ulice dlho neužili. "V rámci náhradnej výsadby dňa 14. 12. 2021 boli vysadené sadenice mladých stromov, kríkov. Výsadbou zelene sa snažíme o skrášlenie verejných priestranstiev na sídliskách a rôznych častiach Prievidze," uzavrelo mesto Prievidza.
Foto: archív mesto Prievidza